पाएं अपने शहर की ताज़ा ख़बरें और फ्री ई-पेपरडाउनलोड करें
प्रदेश में 18+ के टीकाकरण के दूसरे दिन सोमवार को 40 हजार से ज्यादा लोगों ने टीके लगवाए। सभी जिलों में वैक्सीनेशन सेंटर पर युवाओं की लंबी लाइन लगी रही। कई जिलों में पांच से सात दिन तक के स्लॉट बुक हो चुके हैं। इस बीच केंद्र से मांगे गए फीडबैक में बताया गया कि युवा आईटी का जानकार है, इसलिए चंद मिनट में ही सभी स्लॉट उसने बुक कर लिए।
प्रदेश में 18 वर्ष से अधिक आयु वर्ग के लोगों में कोरोना वैक्सीन लगवाने के लिए उत्साह ऐसा है कि जैसे ही स्लाॅट खोले गए, उसी वक्त बुक कर लिए। इधर, अभी इस कैटेगरी के लिए वैक्सीन की तीन लाख डोज पहुंची हैं। कोवैक्सीन की 1.19 लाख डोज अलॉट हो चुकी हैं, जो अभी मिली नहीं हैं।
वहीं, कुछ जिले रात 9 बजे तक स्लॉट खोल रहे हैं तो कुछ दो-तीन दिन के अपॉइंटमेंट दे रहे हैं। 45+ के लिए पहुंची डेढ़ लाख और डोज : प्रदेश में 45+ को टीका लगाने के लिए केंद्र सरकार डोज दे रही है। डेढ़ लाख डोज सोमवार को पहुंची हैं। डेढ़ लाख डोज पहले से स्टॉक में हैं। करीब 14 हजार लोगों ने टीके लगवाए।
हरियाणा में रोडवेज बसें बंद नहीं की गईं : मूलचंद
प्रदेश में लॉकडाउन के चलते हरियाणा रोडवेज की बसें बंद नहीं की गई हैं। आगे भी बसें बंद करने का सरकार का कोई इरादा नहीं है। यह बात हरियाणा के परिवहन मंत्री मूलचंद शर्मा ने कही।
उन्होंने कहा कि कि कोविड-19 प्रोटोकॉल को ध्यान में रखते हुए पात्र श्रेणियों के व्यक्तियों के लिए 50% क्षमता के साथ बसें चलाई जा रही हैं। हालांकि, सुबह से ऐसी सूचनाएं चल रही थीं कि रोडवेज की बसें नहीं चलेंगी। लेकिन, शाम में परिवहन मंत्री ने स्पष्ट कर दिया कि ऐसा कोई निर्णय नहीं है।
एचसीएस समेत 13 भर्ती की परीक्षाएं स्थगित हुईं
कोरोना संक्रमण के कारण हरियाणा पब्लिक सर्विस कमीशन ने एचसीएस एवं एलाइड सर्विस समेत 13 भर्तियों की लिखित परीक्षा टाल दी है। इनका 21 से 30 मई तक शेड्यूल जारी किया गया गया था। इनमें सबसे महत्वपूर्ण 30 मई को होने वाली एचसीएस और एलाइड सर्विस की भर्ती परीक्षा थी।
अब परीक्षा होने के 15 दिन पहले दोबारा शेड्यूल जारी होगा। इसके अलावा स्वास्थ्य विभाग की डेंटल सर्जन, इंडस्ट्री की सीनियर मैनेजर सहित कई अन्य भर्ती परीक्षाएं स्थगित की गई हैं।
Copyright © 2021-22 DB Corp ltd., All Rights Reserved
This website follows the DNPA Code of Ethics.
hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva zho_Hant eng_Latn